Logo

Description automatically generated with medium confidence



Pula, 9. ožujka 2022.

MEDIJIMA

**Priopćenje: Zelena Istra organizira panel raspravu o ulozi gradova, građana i lokalnih zajednica u energetskoj tranziciji u Galeriji Cvajner**

**S ciljem upoznavanja šire zajednice s pozitivnim tranzicijskim inicijativama Zelena Istra organizira panel diskusiju “Energetska tranzicija - grad, građani i lokalne zajednice”. Događaj će se održati u srijedu, 16. ožujka s početkom u 18 sati u Galeriji Cvajner, u Puli.**

Na panel diskusiji će izlagati **Mario Rajn**, gradonačelnik Grada Križevaca, **Valter Glavičić**, gradonačelnik Grada Labina, **Ugo Toić**, voditelj Otočne razvojne agencije za očuvanje otočja Cres - Lošinj te predsjednik Skupštine energetske zadruge Apsyrtides, **Lorena Dropulić**, voditeljica Pododsjeka za energetsku učinkovitost Upravnog odjela za prostorno planiranje i zaštitu okoliša Grada Pule te **Ivan Zoković** iz Zelene energetske zadruge, voditelj projekta “Križevački sunčani krovovi”, prve hrvatske solarne elektrane koju su financirali građani, te energetske tranzicije otoka Korčule. Panel raspravu će moderirati **Bernard Ivčić** iz Zelene akcije.

U ugodnoj atmosferi, okupljeni će imati priliku saznati o energetskim zadrugama **KLIK** iz Križevaca te cresko-lošinjskoj zadruzi **Apsyrtides** i projektu izgradnje komunalnih solarnih elektrana koje će biti financirane novcem građana i otočnih tvrtki. Bit će govora o dekarbonizaciji otoka Cresa i Lošinja, klimatskoj neutralnosti Križevaca, kao i solarizaciji Pule. Na panel diskusiji bit će predstavljen i **projekt PVMax** REGEA-e kojim se dodjeljuje besplatna usluga tehničke pomoći za pripremu izgradnje najmanje 100 MW sunčanih elektrana integriranih na krovove više od 3000 obiteljskih kuća, javnih i privatnih zgrada u Hrvatskoj.

Panel je namijenjen građanima, predstavnicima javnog i poslovnog sektora te civilnog društva.

Program započinje okupljanjem uz glazbu s Radija Rojc, dok će izlaganja panelista započeti u 18:30. Nakon izlaganja slijedi diskusija s građanima. Detaljan program panel diskusije objavljen je [na webu Zelene Istre](https://www.zelena-istra.hr/hr/articles/attachment-download/479/?Zelena%20Istra%20organizira%20panel%20raspravu%20o%20ulozi%20gradova,%20gra%C4%91ana%20i%20lokalnih%20zajednica%20u%20%20energetskoj%20tranziciji%20u%20Galeriji%20Cvajner-Program_Energetska_tranzcija_Panel_rasprava_Zelena_Istra_Pula.pdf).

Radio Rojc prenosit će panel raspravu uživo na 87,7 FM te [www.radio.rojc.eu](http://www.radio.rojc.eu/). Zainteresirani mogu sudjelovati na događaju uživo ili putem platforme Zoom. Kako bi dobili poveznicu za sudjelovanje na Zoomu, moraju se prethodno registrirati [ovdje](https://us06web.zoom.us/meeting/register/tZwvd-GvrjovHtBbEfOAAz2G0zADod2Hpa7u).

Događaj se održava u sklopu projekta “**SUSTINEO - Suradnjom, sudjelovanjem, istraživanjem i edukacijom za održivost**” koji ima za cilj povezivanje i umrežavanje udruga, lokalne samouprave i visokoobrazovnih institucija te jačanje kapaciteta za zajedničko djelovanje u provedbi održivog razvoja.

Sudjelovanje na panel diskusiji, uživo ili online, je moguće prijaviti najkasnije do srijede, 16. ožujka 2022. u podne putem [ove poveznice](https://forms.gle/mXDyVaoc7wPzHXfD6). Događaj se održava uz poštivanje aktualnih epidemioloških mjera.